**Letnja škola u Petnici – uz mašinsko učenje do inovacija**

**Microsoft razvojni centar u Srbiji i Istraživačka stanica Petnica organizuju letnju školu „Machine Learning“, od 21. do 30. jula 2017. godine.**

Microsoft razvojni centar u Srbiji i Istraživačka stanica Petnica pozivaju zainteresovane studente da se prijave za učešće u međunarodnoj letnjoj školi „Machine Learning Petnica Summer Institute“, koja će se održati u periodu od 21. do 30. jula 2017. godine.

Učesnici seminara će imati prilike da prodube svoje znanje i razumevanje mašinskog učenja kroz intenzivne celodnevne aktivnosti koje obuhvataju i teorijski i praktičan rad. Međunarodni letnji seminar će se odvijati na engleskom jeziku.

Za letnju školu mašinskog učenja u Petnici mogu se prijaviti svi zainteresovani studenti tehničkih i prirodnih fakulteta, posebno oni na završnim godinama osnovnih studija i diplomci. Poznavanje programiranja i/ili matematike je poželjno i smatraće se plusom.

Kao jedna od najinovativnijih grana računarskih nauka, mašinsko učenje predstavlja skup tehnika programiranja koje računarima omogućava da izvlače pravilnosti iz postojećih podataka, na osnovu čega samostalno prave složene programe pomoću kojih zatim mogu sami da „zaključuju“ i vrše predviđanja nad potpuno novim podacima.

Polaznici seminara će biti u prilici da nauče i rade na mnogim zanimljivim projektima u čijoj osnovi je mašinsko učenje, kao što je prepoznavanje ključnih karakteristika lica sa fotografija, stvaranje veštačkih fotografija, detekcija pisma na osnovu slike teksta, automatsko prepoznavanje jezika na osnovu kratkog primera teksta i brojni drugi zadaci.

**Rok za prijavu je 13. mart 2017. godine.**

**Za više informacija pogledajte stranicu PSI:ML** [**http://psiml.petnica.rs/**](http://psiml.petnica.rs/)

\*\*\*

**O Microsoftu**

Osnovana 1975. godine, kompanija Microsoft (Nasdaq “MSFT”) je svetski lider u pružanju računarskih tehnologija uključujući softver, usluge i rešenja koja korisnicima i kompanijama pomažu da ostvare svoj puni potencijal. Microsoft se odnosi na Microsoft Corp. i njene podružnice, uključujući Microsoft Mobile Oy, koja razvija, proizvodi i distribuira Lumia, Asha i Nokia X mobilne telefone i druge uređaje. Microsoft u Srbiji počeo je sa radom 2002. godine. Te godine su predstavnici Vlade Republike Srbije potpisali sporazum o strateškoj saradnji u oblasti IT-ja sa Bilom Gejtsom. Od svog osnivanja do danas, Microsoft u Srbiji ostvario je zavidne rezultate, definišući tako značajne pomake u razvoju lokalnog IT tržišta. Svesni da je smanjenje stope piraterije jedan od preduslova ulaska Srbije u Evropsku Uniju, lokalna kancelarija posvetila se kontinuiranom radu na legalizaciji softvera u Srbiji i borbi protiv piraterije. U septembru 2005. godine, Microsoft je otvorio razvojni centar u Beogradu (Microsoft Development Center Serbia – MDCS). Otvoren kao četvrti razvojni centar Microsoft-a u svetu, MDCS tim danas čini više od 200 perspektivnih, mladih ljudi, vrhunskih stručnjaka iz oblasti kompjuterskih nauka i primenjene matematike. Prosečna starost tima je ispod 30 godina. Zahvaljujući kompaniji Microsoft, svi oni su ostali u Srbiji. MDCS nastao je sa idejom da, angažovanjem talenata iz Srbije i regiona, uzme aktivno učešće i doprinese razvoju novih Microsoft tehnologija. Svaki član MDCS tima svojim idejama i posvećenošću utiče na veliki broj ljudi, menjajući njihov pogled na svet i olakšavajući njihov svakodnevni život. Svi Microsoft projekti razvijeni u Srbiji su priznati od strane kompanije Microsoft i miliona korisnika na globalnom nivou, što dodatno promoviše Srbiju i ucrtava je kao stratešku tačku na tehnološkoj mapi sveta.

Napomena urednicima: Za više informacija i vesti o kompaniji Microsoft, posetite Microsoft News Centar na: <http://www.microsoft.com/news> ili [www.microsoft.rs](http://www.microsoft.rs)

**Microsoft kontakt osoba**: **Darko Bogojević**, *Communications and Philanthropies Lead for Serbia and Montenegro*| [a-dabogo@microsoft.com](mailto:a-dabogo@microsoft.com)| +381 65 330 66 86

**O Istraživačkoj stanici Petnica**

Istraživačka stanica Petnica je samostalna i nezavisna institucija koja se bavi razvojem naučne kulture, naučne pismenosti, obrazovanja i kulture. Njene aktivnosti su najvećim delom usmerene na mlade - na učenike i studente, kao i na obuku nastavnika u novim tehnikama, metodama i sadržajima u oblasti nauke i tehnologije. Osnovana je 1982. godine i programske aktivnosti realizuje za učesnike sa teritorije bivše Jugoslavije.